A tagállamok beszámoltak a 2018-ban ténylegesen behozott fa és fatermékek mennyiségéről (azaz a vámkezelt mennyiségekről), valamint az illetékes hatóságok által kapott és érvényesített FLEGT-engedélyek szerinti megfelelő mennyiségekről. Az érvényesített FLEGT-engedélyek alapján 2018-ban több mint 694 millió kg faanyag és fatermék került bejelentésre, és több mint 2 993 millió kg FLEGT-engedéllyel rendelkező faanyagot és fatermékeket jelentettek be az uniós vámhatóságok által behozatal céljából vámkezeltként, (2. ábra), amelyből 2 470 millió kg hálószobabútort (HR 9403.50) az Egyesült Királyság vámhatóságai jelentettek be. Ez két nagyságrenddel több volt, mint az ugyanazon HR-kódhoz tartozó, az illetékes hatóság által érvényesített FLEGT-engedélyeken bejelentett mennyiség. A fenti számadatokkal kapcsolatban kérdéssel fordultak az Egyesült Királysághoz, de pontosításra nem került sor. A vámügyi adatok szerint az EU-ba behozott, FLEGT-engedéllyel rendelkező főbb terméktípusok közé tartozott a tömeget tekintve a hálószobabútor (HR 9403.50), amely közel 2 472 millió kg-ot tett ki, és az import 83 %-át adta; az írópapír (HR 4802); a más bútor (HR 9403.60 és 9401); az ács- és épületasztalos-ipari termékek (HR 4418); a rétegelt lemez, furnérozott panel és hasonló réteges faáru (HR 4412); valamint az összefüggő (folytatólagos) összeillesztésre előkészített fa (HR 4409) (a 2018-ban behozott FLEGT-termékek HR-kódjait az A. melléklet sorolja fel). E termékek tekintetében a fő importáló tagállamok az Egyesült Királyság, Németország és Hollandia voltak.

2018-ban Luxemburg kivételével valamennyi tagállam kapott FLEGT-engedélyeket. Összesen 31 785 engedély érkezett be, és az illetékes hatóságok ezek több mint 99 %-át (31 605) érvényesítették/jóváhagyták. A legtöbb engedélyt Hollandia, az Egyesült Királyság, Németország, Franciaország és Belgium kapta (1a. ábra). Tizenkét tagállam számolt be összesen 66 FLEGT-engedély elutasításáról, a legnagyobb számot (20) Franciaország jelentette.

Egyes tagállamok olyan behozatalokról is beszámoltak, amelyeknél a HR-kódok alapján nem lett volna szükség FLEGT-engedélyre (ideértve néhány olyan kódot, amelyek esetében V-Legal engedély szükséges); ezek 2 099 vámnyilvántartási bejegyzést és összesen 1,35 millió kg faterméket tettek ki. Ez részben az áruk uniós vámhatóságok általi átsorolásának lehet betudható.

A FLEGT-engedélyek vonatkozásában bejelentett mennyiségek és a vámhatóságok által bejelentett mennyiségek közötti eltérések (2. ábra) többek között a következőkkel magyarázhatók: különösen a vámügyi adatok hiánya, valamint a benyújtott nemzeti adatkészletek változó minősége; az áruk vámhatóságok általi átsorolása különböző HR-kódok alá; már megkapott, de a vámhatóság által még nem kezelt engedélyek; nem azonos mennyiségű számjeggyel megadott HR-kódok; vagy különböző mértékegységekben jelentett mennyiségek.

Taxonok szerinti import

Az érvényesített FLEGT-engedélyek szerinti faanyag 84,6 %-ára vonatkozóan nyújtottak be taxonokkal kapcsolatos információkat. Hollandia nem szolgáltatott ilyen szintű információkat az érvényesített FLEGT-engedélyek alapján általa importált 107 millió kg faanyagra vonatkozóan. Emellett a Cseh Köztársaság, Franciaország, Olaszország és Svédország több mint 32 000 kg, érvényesített FLEGT-engedélyek szerinti faterméket jelentett be taxonokra vonatkozó információk nélkül.

2018-ban összesen 204 különféle fajt és 80 magasabb rendszertani kategóriát (pl. nemzetség) jelentettek be az érvényesített FLEGT-engedélyek vonatkozásában; a taxonok szerinti egyedi szállítmányok mennyisége 235,5 millió kg, a taxonómiai szempontból vegyes szállítmányok mennyisége pedig 351,7 millió kg volt. Azokban az esetekben, ahol megjelölték az egyes taxonokat, a legnagyobb mennyiségben behozott taxon (tömeg alapján) az Acacia mangium (akácfaj), a Shorea spp. (meranti) és a Tectona grandis (tikfa) volt.

A FLEGT-engedélyek feldolgozása

A FLEGT-engedélyek feldolgozására 21 tagállamban használták a FLEGIT/TRACES rendszert, míg 7 tagállam a nemzeti rendszerét használta. A FLEGIT/TRACES rendszert használó 21 tagállam közül 14 arról számolt be, hogy azt az illetékes hatóság és a vámhatóság is alkalmazza, 5 tagállam jelentette, hogy azt csak az illetékes hatóság használja, 2 tagállam pedig arról számolt be, hogy a rendszert csak a vámhatóság alkalmazza. A tagállamok a benyújtott FLEGT-engedélyek formátumáról is beszámoltak; 14 tagállam jelentette, hogy többféle formátumban is kapott FLEGT-engedélyeket. Összesen 18 tagállam számolt be papíralapú engedélyek benyújtásáról, 18 a FLEGIT/TRACES rendszeren keresztüli benyújtásról, öt tagállam e-mailen történő benyújtásról, kettő pedig nemzeti elektronikus rendszereken keresztüli benyújtásról.

Azt, hogy hány napot vesz igénybe az engedélyek tagállamok általi feldolgozása, 24 tagállam esetében lehetett elemezni; az illetékes hatóságok az engedélyek 53 %-át a beérkezésük napján vagy a rákövetkező napon érvényesítették, az engedélyeket az esetek több mint 66 %-ában érvényesítették három napon belül, és az esetek 97 %-ában 21 napon belül.

**

2. ábra: Az érvényesített FLEGT-engedélyeken szereplő HR-kódok* szerint bejelentett, FLEGT-engedéllyel rendelkező, valamint a vámhatóságok által az Unióba történő behozatal tekintetében vámkezelt főbb terméktípusok mennyiségei 2018-ban (kivéve HR 9403.50**), tömeg (kg) szerint***. (A romániai engedélyezési adatokat nem lehetett feltüntetni. Olaszország és Románia nem szolgáltatott vámadatokat, a Görögország által benyújtott adatok pedig hiányosak voltak). *Ahol lehetséges, 6 jegyű HR-kódokat használtunk; 4 jegyű HR-kód csak ott szerepel, ahol a tagállamok is ezt használták a bejelentésnél. **Az adatok megjelenítésének megkönnyítése érdekében a tagállami vámadatokban szereplő 2 472 millió kg HR 9403.50 kódú termék nincs feltüntetve ezen az ábrán, mivel ez több nagyságrenddel nagyobb volt, mint a többi adat. Az Egyesült Királyság által vámkezeltként bejelentett 2 470 millió kg tömegű HR 9403.50 tekintetében kérdéssel fordultunk az Egyesült Királyság vámhatóságához, mivel ez a mennyiség nem tükröződött összehasonlítható mértékben az érvényesített engedélyekben, de pontosításra nem került sor. ***A mennyiséget az érvényesített FLEGT-engedélyek több mint 99 %-ánál és a vámadatok 97 %-ánál tüntették fel tömeg szerint, de ez nem feltétlenül reprezentatív a teljes kereskedelemre nézve. Megjegyzendő, hogy mivel a vámhatóságok kevesebb terméket jelentettek tömeg szerint, és több terméket jelentettek be térfogat (m3) vagy darabszám szerint, a FLEGT-engedélyek vonatkozásában bejelentett és a vámhatóságok által bejelentett mennyiségek nem teljesen összehasonlíthatók.

2.3A FLEGT-engedélyek és a szállítmányok további ellenőrzése

A FLEGT-rendelet 5. cikkének (4) bekezdése szerint az illetékes hatóságok kockázatalapú megközelítést alkalmazva határoznak arról, hogy szükség van-e a szállítmányok további ellenőrzésére. 21 tagállamban voltak érvényben olyan rendelkezések, melyek szerint a FLEGT-engedélyekre vonatkozóan további ellenőrzéseket kell végezni, és 22 tagállamban olyan rendelkezések, melyek szerint a FLEGT-szállítmányokra vonatkozóan további ellenőrzésekre van szükség (B. melléklet, 1. és 2. táblázat). 2018-ban 19 tagállam végzett további ellenőrzéseket összesen 1 782 FLEGT-engedélyre vonatkozóan (például oly módon, hogy az indonéz engedélyinformációs egységhez (LIU) fordultak további ellenőrzés céljából). Ezenkívül Hollandia arról számolt be, hogy naponta végzett további ellenőrzéseket, de az adminisztratív teher korlátozása érdekében az ellenőrzések számáról nem vezetett nyilvántartást.

A tagállamok arról számoltak be, hogy több kockázati szempontot alkalmaztak annak megállapításához, hogy egy-egy FLEGT-engedély vagy -szállítmány esetében szükséges-e további ellenőrzés, többek között olyan esetekben, amikor a FLEGT-engedély szerinti információk és más dokumentumok szerinti információk nem egyeztek (B. melléklet, 1. és 2. táblázat). Tizenhét tagállam számolt be arról, hogy használja a SILK-et, a faanyagokra vonatkozó indonéz jogszerűség-igazolási rendszert a gazdasági szereplőktől kapott FLEGT-engedélyek ellenőrzésére; közülük négy tagállam úgy fogalmazott, hogy „időnként” használja a SILK-et.

2018-ban 18 tagállam összesen 265 fizikai ellenőrzést végzett FLEGT-engedéllyel rendelkező szállítmányokon, és a szállítmányok az esetek 94 %-ában feleltek meg a FLEGT-engedélyben foglaltaknak.

2.4Szankciókra vonatkozó rendelkezések

A FLEGT-rendelet 5. cikkének (8) bekezdése úgy rendelkezik, hogy „minden egyes tagállam megállapítja az e rendelet rendelkezéseinek megszegése esetén alkalmazandó szankciókat. Az ilyen szankcióknak hatékonynak, arányosnak és visszatartó erejűnek kell lenniük.” 17 tagállam alkalmaz szankcióként közigazgatási bírságot, 17 büntetőjogi pénzbírságot, 20 szabadságvesztést, hét a kereskedési jogosultság felfüggesztését, kilenc pedig korrekciós intézkedésről való értesítést vagy figyelmeztető levelet. A maximálisan kiszabható szabadságvesztés-büntetés egy hónaptól 15 évig terjedhet (15 tagállam számolt be arról, hogy a maximálisan kiszabható szabadságvesztés 1–5 év).

A FLEGT-rendelet 5. cikkének (7) bekezdésével összhangban a vámhatóságok felfüggeszthetik a fatermékek forgalomba bocsátását vagy lefoglalhatják azokat, amennyiben megalapozottan feltételezik, hogy a FLEGT-engedély esetleg nem érvényes. 24 tagállam számolt be arról, hogy lefoglalhatják a fatermékeket, és hogy a nemzeti jogszabályaik előírják, hogyan kell rendelkezni az elkobzott faanyagról (3. ábra). Azon tagállamok közül, melyek nemzeti jogszabályai előírják, hogyan kell rendelkezni a lefoglalt faanyagról, 9 tagállam számolt be arról, hogy ez a vámhatóság feladata, négy tagállam arról, hogy ez az illetékes hatóság feladata, 5 tagállam számolt be arról, hogy az illetékes hatóságon és/vagy a vámhatóságon kívül más intézmény is felelős, 5 tagállam pedig arról számolt be, hogy ez az illetékes hatóságtól vagy a vámhatóságtól eltérő intézmény feladata.

3. ábra: Azon tagállamok, amelyek szankcióként a faanyagszállítmányok lefoglalását vagy elkobzását is alkalmazhatják.